b'\n_START_ARTICLE_\nVaistas\n_START_PARAGRAPH_\nVaistas, vaistinis preparatas \xe2\x80\x93 vaistin\xc4\x97 med\xc5\xbeiaga arba j\xc5\xb3 derinys, paruo\xc5\xa1ti \xc5\xbemoni\xc5\xb3 gydymui ar lig\xc5\xb3 profilaktikai._NEWLINE_Vaistams taip pat priskiriamos vaistin\xc4\x97s med\xc5\xbeiagos arba j\xc5\xb3 deriniai, kurie gali b\xc5\xabti vartojami lig\xc5\xb3 diagnostikai in vivo arba fiziologin\xc4\x97ms funkcijoms gr\xc4\x85\xc5\xbeinti, koreguoti arba modifikuoti._NEWLINE_Pagal LR Farmacijos \xc4\xafstatym\xc4\x85  apibr\xc4\x97\xc5\xbeiamas kaip:_NEWLINE_Vaistas (vaistinis preparatas) \xe2\x80\x93 vaistin\xc4\x97 med\xc5\xbeiaga arba j\xc5\xb3 derinys, pagaminti ir teikiami vartoti, kadangi atitinka bent vien\xc4\x85 \xc5\xa1i\xc5\xb3 kriterij\xc5\xb3: 1) pasi\xc5\xbeymi savyb\xc4\x97mis, d\xc4\x97l kuri\xc5\xb3 tinka \xc5\xbemogaus ligoms gydyti arba j\xc5\xb3 profilaktikai; 2) d\xc4\x97l farmakologinio, imuninio ar metabolinio poveikio gali b\xc5\xabti vartojamas ar skiriamas atkurti, koreguoti ar modifikuoti \xc5\xbemogaus fiziologines funkcijas arba diagnozuoti \xc5\xbemogaus ligas.\n_START_SECTION_\nSkirstymas\n_START_PARAGRAPH_\nVaistai skirstomi \xc4\xaf etinius ir generinius._NEWLINE_Etiniai arba original\xc5\xabs (patentiniai) vaistai - pagal naujai sukurt\xc4\x85 ir u\xc5\xbepatentuot\xc4\x85 formul\xc4\x99 pagaminti vaistai. Tokiems vaistams sukurti yra skiriamos didel\xc4\x97s investicijos, atliekami klinikiniai tyrimai, kurie paprastai trunka iki 15 met\xc5\xb3. Etin\xc4\x97s kompanijos turi i\xc5\xa1skirtines teises pardavin\xc4\x97ti patentuotus vaistus rinkoje. Tokie vaistai neturi tiesiogini\xc5\xb3 konkurent\xc5\xb3 patento galiojimo laikotarpiu._NEWLINE_Generiniai vaistai - jau esan\xc4\x8di\xc5\xb3 vaist\xc5\xb3 kopijos, kurias galima parduoti su savo prek\xc4\x97s \xc5\xbeenklu. Generiniais vaistai tampa, pasibaigus etinio vaisto patentui. ES ir Lietuvoje patentas i\xc5\xa1duodamas 20-ai met\xc5\xb3. Generini\xc5\xb3 vaist\xc5\xb3 atitikimas originaliam vaistui tikrinamas registracijos metu. Generini\xc5\xb3 vaist\xc5\xb3 pagrindin\xc4\x97s veikliosios med\xc5\xbeiagos turi b\xc5\xabti tokios pa\xc4\x8dios, kaip originalaus vaisto, ta\xc4\x8diau pagalbin\xc4\x97s med\xc5\xbeiagos gali skirtis. Atskirai kategorijai priskiriami homeopatiniai vaistai. Nors jie registruojami kaip vaistiniai preparatai, ta\xc4\x8diau juos registruojant nereikalaujama mokslini\xc5\xb3 \xc4\xafrodym\xc5\xb3 d\xc4\x97l j\xc5\xb3 efektyvumo. Lietuvoje parduodami vaistai turi b\xc5\xabti registruojami vaist\xc5\xb3 registre, kur\xc4\xaf galima rasti Valstybin\xc4\x97s vaist\xc5\xb3 kontrol\xc4\x97s tinklalapyje.'